HEUNING :: Willem & Wilna Botha
"Ons" is Willem en Wilna Botha, getroud in 1981, en die ouers van 'n seun en 'n dogter. Ons is wedergebore Christene wat die Here Jesus liefhet en dien.
Ons bedryf voltyds ons eie "silk screen printing"-besigheid en is betrokke in bedieninge waar ons deur die Here geroep is om ons verskillende gawes tot Sy eer en tot die uitbreiding van die Koninkryk te gebruik. Dit doen ons in nederigheid en in totale afhanklikheid van Hom en deur die werking van die Heilige Gees.
Ek was vanaf November 2004 tot Julie 2013 betrokke by Radio Rippel 90.5 waar ek elke Woensdag om 05h30 'n oordenking gelei het op die program "'n Nuwe dag". Hierdie gesprekke kan in geskrewe vorm gevind word onder die skakel "WEEKLIKSE DAGSTUKKIES". Hierdie boodskappe word steeds weekliks aangevul.
Ek is sedert 1998 betrokke by die organisering en aanbieding van mannekampe en vind groot vreugde in die interaksie met ander manne. Deur die jare het ons wonderlike dinge beleef en glo dat dit ‘n verskil in manne en hulle gesinne se lewens maak. Lees meer hieroor, en kyk na foto's en getuienisse van hierdie kampe onder die skakel "MANNEKAMP GETUIENISSE EN FOTO'S"
Vanaf Oktober 2009 bied ons ook kampe aan vir mense met gestremdhede. Lees meer hieroor en kyk na die foto's onder die skakel "KAMPE VIR GESTREMDES"
Ek was van Junie 2002 tot November 2011 betrokke by 'n bediening in die Pretoria Vrouegevangenis waar ek weekliks die EEIII-program / bybelstudie aangebied het. Ek en Willem was saam betrokke by die aanbieding van 'n kerkdiens op Sondae vir die vroue, waar ons die lofprysing gelei het en saam met 'n span beurte gemaak het om 'n boodskap te gee.
Onder die skakel "BYBELSTUDIES" is tematiese stukkies wat ek geskryf het as studies vir die vroue in die gevangenis, asook ander stukkies wat ek geskryf het as uitvloeisels van my eie studie van die Bybel, of nota's vir praatjies wat ek gegee het.
KLIK HIER VIR ONS KONTAKBESONDERHEDE >>
16 Julie 2014 : 100 000 besoeke vandag op www.heuning.co.za!
Vandag is 'n historiese dag. Die teller wys dat daar tot vandag (16 Julie) 100 000 besoekers op www.heuning.co.za was (sien die foto van die teller soos wat dit vanoggend was hieronder)! Die webblad het in April 2008 die lig gesien en is deur Wilna geskep en sy hou dit self in stand. 'n Paar jaar gelede het die blad 'n "facelift" gekry en elke enkele bladsy het 'n nuwe baadjie gekry.
Die materiaal onder "Heuning dagstukkies" is geskryf terwyl Willem betrokke was by Rippel 90.5 en dit in 'n oggend oordenking gebruik het. In Junie 2012 het Wilna begin om daagliks, tot op hede, "Heuningdruppels" te skryf en op die webblad, sowel as op die Facebook groep geplaas.
Hier is 'n bietjie trivia oor die webblad:
Die lêers op die foto hieronder bevat die oordenkings (Weeklikse dagstukkies) wat oor 'n tydperk van 9 jaar geskryf is.
Daar is 363 boodskappe, almal met die hand geskryf, waarna Wilna dit getik en op die Heuning webblad geplaas het.
Ongeveer 1850 A4 bladsye (handgeskryf)
Ongeveer 544 500 woorde (meer as 'n halfmiljoen)
Ongeveer 2.7 miljoen karakters. Hordes penne is oor daardie tyd leeg geskryf!
Daar is ook 63 Bybelstudie stukkies op Heuning, wat Wilna geskryf het terwyl ons by die vroue gevangenis in Pretoria betrokke was.
Daar is foto's en getuienisse van mannekampe, sowel as kampe vir gestremdes, waarmee ons tans steeds besig is.
Ons glo dat die Here in beheer is van hierdie blad, geinspireer deur die Heilige Gees en bid dat dit vir vele mense waardevol sal wees. Van die materiaal word deur verskeie mense gebruik en ons glo dat die inhoud getrou is aan Sy woord.
Willem & Wilna